Diari Oficial de la Generalitat Valenciana


Sumari del DOGV 9139, del 30-07-2021 (2021/8305)

DECRET 101/2021, de 16 de juliol, del Consell, d'aprovació de les bases reguladores i concessió d'ajudes per a actuacions d'emergència a la República de l'Índia per la Covid-19.
---------------------------------------------------------------------------------------------------------------------------------------------------------------------------------

### Dades del document

Número de DOGV
:   9139

Data del DOGV
:   30-07-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/8305


Data del document
:   16-07-2021

Organisme emissor
:   Conselleria de Participació, Transparència, Cooperació i Qualitat Democràtica

Tipus de document
:   Decret

Correcció d'errades

 Descriptors 

:   * Conselleria de Participació, Transparència, Cooperació i Qualitat Democràtica
    * ajuda pública
    * l'Índia
    * malaltia infecciosa
    * ajuda a l'exterior
    * ajuda sanitària

DECRET 101/2021, de 16 de juliol, del Consell, d'aprovació de les bases reguladores i concessió d'ajudes per a actuacions d'emergència a la República de l'Índia per la Covid-19. [2021/8305]  
La Llei 18/2017, de 14 de desembre, de la Generalitat, de cooperació i desenvolupament sostenible, inclou, com a acció humanitària, el conjunt d'actuacions d'ajuda a les víctimes de desastres naturals i conflictes armats o a poblacions en situació de vulnerabilitat extrema, orientades a garantir la seua subsistència, protegir els seus drets, defensar la seua dignitat i establir les bases del seu desenvolupament. Igualment, comprén les actuacions de postemergència encaminades a la rehabilitació i reconstrucció de les infraestructures físiques, econòmiques i socials, i la prevenció i reducció de la situació de vulnerabilitat de comunitats i poblacions víctimes de desastres del tipus que fora.  
Les ajudes alimentària i sanitària d'emergència, l'assistència a persones refugiades i desplaçades internes per motiu de conflictes armats o de guerres, i també de catàstrofes naturals quan la seua situació es prolonga en el temps, la prevenció de desastres, la denúncia de violacions dels drets humans associada habitualment a estos col·lectius i els projectes de defensa d'aquests, constitueixen alhora acció humanitària.  
  
L'11 de març de 2020, l'Organització Mundial de la Salut (OMS) va declarar oficialment el coronavirus SARS-CoV-2, responsable de la malaltia Covid-19, com una pandèmia, que s'ha estés a 195 països o territoris. L'avanç de la crisi de la Covid-19 està castigant desproporcionadament els països més empobrits, no sols en forma de crisi sanitària a curt termini sinó també a llarg termini, a través dels efectes socioeconòmics que es prolongaran durant anys.  
La República de l'Índia és el segon país més poblat del món amb 1.339,18 milions d'habitants, amb un desenvolupament mitjà segons l'Informe de Desenvolupament Humà 2019 de 0.645, i ocupa el lloc 131 de 189. L'Índia, considerada una de les nacions emergents en el nou ordre global, continua articulant el seu sistema social en estructures molt tradicionals, com és el sistema de castes, que pren com a unitat social la família de naixement. És un país en el qual es donen importants contrastos entre una societat avançada tecnològica i emergent, i una altra de més endarrerida, en la qual una gran part de la població viu en condicions d'extrema pobresa i se succeeixen les violacions dels drets humans.  
En el dret a l'accés a la sanitat intervé la discriminació en funció de la casta i del nivell econòmic, la qual cosa afecta directament la cobertura del dret a la salut de la població. Si bé el govern indi s'ha compromés a augmentar la despesa pública en sanitat, el sistema sanitari públic és feble i no totes les persones disposen d'accés als recursos sanitaris, condicionat per la casta a la qual pertanyen o al seu lloc de residència, sovint en zones rurals molt aïllades. En els últims anys, el govern de l'Índia ha posat en marxa millores en l'accés a la sanitat en tots els nivells territorials, però encara existeix un dèficit estructural important que dificulta que la sanitat arribe a tota la població, al qual s'ha d'afegir l'escassetat de recursos humans i de recursos materials, tot condicionant considerablement la garantia de la cobertura de subministrament bàsic de medicaments, béns i equipaments necessaris.  
  
Tot això determina una societat altament vulnerable en l'àmbit de la salut, amb un sistema sanitari feble i insuficient que afronta ara un dels grans reptes en abordar les conseqüències que està generant, tant en el sistema sanitari com en la població, la pandèmia Covid-19, en un país amb les característiques sociodemogràfiques de l'Índia i les barreres en l'accés al dret a la salut que constitueix una emergència humanitària.  
  
Des del mes d'abril d'enguany, l'Índia s'ha convertit en l'epicentre global de la pandèmia, registrant més de 300.000 casos diaris durant les últimes setmanes (concentra quasi el 40 % dels diagnòstics positius que es reporten en el món diàriament, segons l'Organització Mundial de la Salut), i segueix un ritme de creixement exponencial causat per una variant més virulenta del virus SARS-CoV-2, en un país amb un dels sistemes sanitaris més precaris del món i més de 175 milions de persones vivint sota el llindar de pobresa extrema.  
El sistema sanitari de l'Índia ha entrat en col·lapse, no hi ha disponibilitat de llits hospitalaris ni en les UCI, i els subministraments mèdics són escassos, com ocorre amb el cas de l'oxigen. La necessitat d'oxigen és la màxima prioritat per a afrontar esta crisi sanitària, i els recursos dels quals disposa l'Índia per a atendre pacients Covid-19 en situació crítica, no són suficients. Esta escassetat de subministrament d'oxigen ha generat una situació de pànic entre la població que s'amuntega i es baralla per a aconseguir una botella d'oxigen per als seus familiars malalts, així com l'augment desorbitat del seu preu en el mercat negre.  
  
Per totes estes raons, esta situació requereix actuacions d'emergència en la República de l'Índia.  
El Comité Permanent d'Acció Humanitària de la Comunitat Valenciana (CAHE), reunit en sessió extraordinària el 18 de juny de 2021, va acordar:  
«En este context, el procediment més adequat per a articular la resposta humanitària que ofereix la Generalitat davant esta emergència és la concessió directa de subvencions, segons s'assenyala en l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, que estableix que, amb caràcter excepcional, podran atorgar-se subvencions mitjançant concessió directa en aquells casos en què s'acrediten raons d'interés públic, social o econòmic o humanitari o altres degudament justificades que dificulten la seua convocatòria pública».  
Per a finançar este projecte és necessari efectuar una modificació pressupostària en el programa pressupostari 10.44.89.064.14 del pressupost de la Generalitat per a 2021, que contemple la creació de línies pressupostàries en els capítols IV, amb 63.767,44 euros i VII, amb 186.232,56 euros, tot amb un import global de 250.000,00 euros.  
Per tot l'anterior, d'acord amb l'article 28.b de la Llei 5/1983, de 30 de desembre, de la Generalitat, del Consell, a proposta de la consellera de Participació, Transparència, Cooperació i Qualitat Democràtica, i amb la deliberació prèvia del Consell, en la reunió de 16 de juliol de 2021,  
  
  
DECRETE  
  
Article 1. Objecte  
1. Este decret té per objecte aprovar les bases reguladores per a la concessió directa, amb caràcter excepcional, i per raons humanitàries, de l'ajuda per a la realització del projecte d'acció humanitària consistent en actuacions d'emergència en el districte d'Anantapur de l'Estat d'Andhra Pradesh de la República de l'Índia, en l'àrea prioritària de salut, amb la finalitat d'atendre les necessitats bàsiques de les persones afectades per la Covid-19.  
2. L'execució del projecte comportarà la realització de les activitats següents per part de l'entitat beneficiària:  
- Adquisició d'un generador d'oxigen mèdic: per a generar oxigen dins del mateix hospital de Bathalapalli, sense haver de recórrer a un proveïdor extern, amb una capacitat de 300lpm.  
- Finançament d'una part proporcional del personal local de l'hospital de Bathalapalli.  
3. El període d'execució del projecte subvencionat s'estendrà a un període de dotze mesos a comptar des del pagament de la subvenció. L'entitat beneficiària haurà d'iniciar l'execució del projecte en el termini màxim de 15 dies, a comptar des de la recepció total o parcial dels fons. No obstant això, donada la naturalesa i urgència del projecte, si l'entitat beneficiària podrà iniciar abans l'execució del projecte si disposa de fons propis a partir de l'aprovació d'aquest decret i de la modificació pressupostària. En tot cas, la data d'inici de l'execució del projecte haurà de ser comunicada a la Direcció General de Cooperació Internacional al Desenvolupament.  
  
Article 2. Règim jurídic aplicable i compatibilitat amb la normativa de competència de la Unió Europea  
Estes ajudes es regiran, pel que s'estableix en este decret i, a més, pel que es preveu en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en la Llei 38/2003, de 17 de novembre, general de subvencions, i el seu Reglament de desenvolupament aprovat per Reial decret 887/2006, de 21 de juliol; i, amb caràcter més general, pel que es preveu en la Llei 39/2015, d'1 d'octubre, del procediment administratiu comú de les administracions públiques, i en qualsevol altra disposició normativa que, per la seua naturalesa, hi poguera resultar d'aplicació.  
Les subvencions concedides a l'empara d'aquest decret no tenen el caràcter d'ajuda d'Estat a què es refereix l'article 107.1 del Tractat de Funcionament de la Unió Europea, atés que les ajudes públiques concedides, per la seua naturalesa, no suposen un avantatge econòmic, no falsegen ni poden falsejar la competència ni els intercanvis comercials entre estats membres. En conseqüència, queden exemptes de l'obligació a què es refereix l'article 3.1 del Decret 128/2017, de 29 de setembre, del Consell, pel qual regula el procediment de notificació i comunicació a la Comissió Europea dels projectes de la Generalitat dirigits establir, concedir o modificar ajudes públiques.  
  
Article 3. Modalitats d'ajuda  
L'ajuda destinada a finançar el projecte regulat per estes bases adoptarà la modalitat de subvenció.  
  
Article 4. Entitat beneficiària  
1. És beneficiària de la subvenció, la Fundació Vicent Ferrer, amb CIF M57323704, per a l'execució del projecte denominat «Adquisició de recursos d'oxigenoteràpia i atenció mèdica adequada de pacients de Covid-19 a l'Hospital de Bathalapalli» amb càrrec al programa pressupostari 54.85.90.249.84 dels pressupostos de la Generalitat per a l'exercici 2021, amb els imports que es detallen:  
- Capítol IV: 63.767,44 euros  
- Capítol VII: 186.232,56 euros  
Total: 250.000,00 euros  
  
Article 5. Obligacions de l'entitat beneficiària  
Són obligacions de l'entitat beneficiària de la subvenció, les establides amb caràcter general en l'article 10 de l'Ordre 2/2021, de 26 de maig, de la Conselleria de Participació, Transparència, Cooperació i Qualitat Democràtica, per la qual s'estableixen les bases reguladores i el procediment de concessió de subvencions en matèria de cooperació internacional al desenvolupament.  
  
Article 6. Difusió del projecte  
La difusió de les actuacions subvencionades s'ajustarà al que s'estableix en l'article 57 de l'Ordre 2/2021.  
  
Article 7. Procediment de concessió  
1. La subvenció serà concedida de manera directa segons disposa l'article 22.2.c de la Llei 38/2003, de 17 de novembre, general de subvencions, i l'article 168.1.C de la Llei 1/2015, per concórrer raons humanitàries.  
2. Les bases reguladores de les subvencions es determinen en este decret, en compliment del que es disposa en l'article 28.2 de la Llei 38/2003, de 17 de novembre, general de subvencions, i en l'article 67 del seu Reglament de desenvolupament aprovat per Reial decret 887/2006, de 21 de juliol, així com en l'article 168.1.C de la Llei 1/2015.  
  
Article 8. Òrgan competent per a la concessió de la subvenció  
La subvenció serà concedida mitjançant resolució de la persona titular de la Conselleria de Participació, Transparència, Cooperació i Qualitat Democràtica, per delegació del Consell, d'acord amb el que s'estableix en els apartats 1.a), 4 i 5 de l'article 160 de la Llei 1/2015.  
  
  
Article 9. Finançament  
1. Per a atendre les obligacions de contingut econòmic que es deriven de la concessió d'aquesta subvenció, d'acord amb la previsió legal de l'últim paràgraf de l'article 168 de la Llei 1/2015, mitjançant modificació pressupostària i una vegada aprovat este decret, es crearan dues línies de subvenció, dins del programa pressupostari 20.07.37.254.81 del Pressupost de la Generalitat per a 2021, per un import total de 250.000,00 euros, per al finançament de despeses corrents i despeses d'inversió.  
Article 10. Forma de pagament  
1. El pagament de la subvenció s'efectuarà, amb caràcter immediat, després de la resolució de concessió, fins al 100 per 100 del seu import, d'acord amb el que estableix l'article 44.10.b) de la Llei 4/2020, de 30 de desembre, de 2020, de pressupostos de la Generalitat per a l'exercici 2021, en relació amb l'article 19.5 de la Llei 18/2017, de 14 de desembre, de la Generalitat, de cooperació i desenvolupament sostenible. Es procedirà al lliurament del 100 per 100 de l'import de la subvenció després de la notificació de la resolució de concessió.  
2. La data de recepció dels fons haurà de ser comunicada a la Direcció General de Cooperació Internacional al Desenvolupament.  
  
Article 11. Despeses subvencionables  
1. Són despeses subvencionables totes aquelles que, de manera indubtable, estan lligades a l'execució de les activitats subvencionades i que resulten estrictament necessàries per a la implementació d'aquestes, sempre que complisquen les normes sobre justificació i control establides i que es destinen al finançament de la consecució dels objectius concretats en el projecte subvencionat.  
2. D'acord amb l'article 31.1 de la Llei 38/2003, en cap cas, el cost de les despeses subvencionables podrà ser superior al valor de mercat de la zona on es realitze l'actuació.  
3. Les despeses subvencionables seran realitzades en el termini d'execució del projecte subvencionat i hauran de ser efectivament pagades en el període comprés entre la data d'inici del projecte subvencionat i abans de la finalització del període de justificació, excepte les d'auditoria que podran realitzar-se i ser pagades després de la finalització del termini d'execució, però abans de la fi del termini de justificació.  
  
4. D'acord amb l'article 31.3 de la Llei 38/2003, quan l'import de la despesa subvencionable siga igual o superior al que establisca la normativa aplicable en matèria de contractes del sector públic, l'entitat beneficiària haurà de sol·licitar, com a mínim, tres ofertes de diferents proveïdors, amb caràcter previ a la contracció del compromís per a la prestació del servei o el lliurament del bé, llevat que per les especials característiques de les despeses subvencionables previstes en el projecte presentat, no existisca en el mercat suficient nombre d'entitats que el subministren o presten.  
5. Les despeses subvencionables són de dos tipus:  
5.1. Costos directes corrents: són aquelles despeses lligades directament a l'execució del projecte objecte d'aquest decret i que són estrictament necessaris per al finançament de les activitats que acompliran els seus objectius.  
5.1.1. Personal. S'inclouran en esta partida les despeses derivades de la contractació del personal al servei, totalment o parcialment, del projecte subvencionat, sempre que existisca una relació laboral, fixa o temporal, entre l'entitat beneficiària i la persona treballadora. No s'inclouran despeses originades pels integrants de les juntes directives o consells de direcció de l'entitat beneficiària ni de la contrapart. S'inclouran en esta partida salaris, assegurances socials a càrrec de l'entitat i altres provisions de fons d'obligat depòsit d'acord amb la legislació local i, en cas de personal en l'exterior, totes les despeses derivades de l'aplicació del Reial decret 519/2006, de 28 d'abril, pel qual s'estableix l'Estatut dels Cooperants, sempre que estiguen contemplats en el projecte presentat inicialment per l'entitat beneficiària. Estos últims, de no ser obligats per la legislació laboral que corresponga, han de figurar en el contracte laboral subscrit per l'entitat beneficiària.  
  
No s'inclouran penalitzacions o compensacions per incompliments de contracte imputables a l'entitat beneficiària, el seu soci local o contrapart, ni recàrrecs per impagament o retards en impostos retinguts o seguretat social. En tot cas haurà de disposar-se del corresponent contracte de treball, juntament amb l'acord complementari de destí en cas de cooperants, d'acord amb la normativa que ho regisca. En els contractes s'han d'especificar les tasques que s'exerceixen, la modalitat de contractació, la categoria professional i el salari. En el cas que un contracte de treball siga anterior a la concessió de la subvenció o qui l'exercisca només es dedique parcialment a activitats relacionades amb l'execució d'una determinada actuació, no serà necessari que figuren expressament en el contracte les activitats que realitza en relació amb aqueixa actuació.  
Es contemplen únicament la subpartida per a este concepte:  
3.4.2.2. Personal local: Personal contractat per l'entitat beneficiària o, si fa el cas, la seua entitat sòcia local o contrapart estrangera, sotmés a la legislació laboral del país on s'executa el projecte subvencionat i en el qual presta els seus serveis, d'acord amb el règim laboral corresponent, estant les seues funcions i tasques directament relacionades amb les activitats subvencionades.  
La retribució mensual bruta del personal en seu, local i expatriat, imputable a la subvenció, no excedirà de la quantitat de 3.000,00 euros.  
  
En el projecte presentat inicialment per l'entitat beneficiària, esta entitat indicarà el percentatge de la jornada laboral que el personal dedique al projecte subvencionat. La retribució màxima subvencionable es calcularà aplicant el percentatge corresponent.  
5.2. Costos directes d'inversió  
5.2.1. Equips i materials inventariables.  
S'inclouran en esta partida les despeses d'adquisició, si fa el cas, enviament i trànsit de duana i instal·lació per a la seua posada en funcionament de maquinària, mobiliari, equips informàtics, elements de transport i un altre equipament.  
L'import dels béns adquirits per a l'execució de la intervenció i durant el seu període d'execució, que vagen a ser transferits una vegada finalitzat este termini a la població destinatària o a la contrapart local de la intervenció sempre que siga beneficiària final, podrà imputar-se íntegrament.  
6. En cap cas seran subvencionables:  
6.1. Els interessos deutors de comptes bancaris.  
6.2. Els recàrrecs i les sancions administratives i penals o els interessos d'aplicació a la demora dels pagaments.  
6.3. Les despeses de procediments judicials derivades o relacionades amb el projecte subvencionat.  
6.4. Les despeses de representació o atencions protocol·làries, dinars, servei d'àpats, recepcions, regals, flors, espectacles.  
6.5. Les quotes satisfetes per la pertinença a qualsevol agrupació, plataforma o federació d'entitats o ONGD.  
6.6. Els impostos indirectes quan siguen susceptibles de recuperació o compensació.  
6.7. Indemnitzacions per acomiadament.  
7. L'acreditació de les despeses subvencionables, segons el seu tipus, es realitzarà d'acord amb el que es preveu en l'article 64.3 de l'Ordre 2/2021.  
  
Article 12. Règim de justificació  
1. La modalitat de justificació de la subvenció concedida a l'entitat beneficiària, serà la de compte justificatiu amb aportació dels justificants de la despesa en els termes previstos en l'article 74 del Reial decret 887/2006, de 21 de juliol, pel qual s'aprova el Reglament de la Llei 38/2003 i en l'article 59.2.b i 64 de l'Ordre 2/2021.  
  
Respecte a la justificació dels fons percebuts, l'entitat beneficiària haurà de presentar, de manera electrònica, en el termini màxim de tres mesos des de la finalització del projecte, informe final de les actuacions realitzades i l'avaluació d'impacte del projecte, en model normalitzat, havent d'acompanyar-s'hi el compte justificatiu, amb la documentació justificativa prevista en l'article 63 de l'Ordre 2/2021.  
  
  
Article 13. Incompliments i reintegraments  
1. En els supòsits previstos en els articles 36 i 37 de la Llei 38/2003, l'entitat beneficiària de la subvenció haurà de reintegrar a la Generalitat les quantitats corresponents.  
2. El procediment de reintegrament de subvencions es regirà pel que es disposa en la Llei 38/2003.  
  
Article 14. Facultat d'execució i desenvolupament  
Es faculta la persona titular de la Conselleria de Participació, Transparència, Cooperació i Qualitat Democràtica per a realitzar quantes actuacions siguen necessàries per l'efectivitat d'aquest decret.  
  
Article 15. Recursos  
Contra este decret, que posa fi a la via administrativa, les persones interessades podran interposar, potestativament, recurs de reposició davant el mateix òrgan que l'ha dictat, en el termini d'un mes, comptat des de l'endemà de la publicació, de conformitat amb el que es preveu en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, directament, recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació, de conformitat amb el que es preveu en els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
València, 16 de juliol de 2021  
  
El president de la Generalitat,  
XIMO PUIG I FERRER  
  
La consellera de Participació,Transparència,  
Cooperació i Qualitat Democràtica,  
ROSA PÉREZ GARIJO